ועדת הפנים ואיכות הסביבה, כנסת 18, פרוטוקול מספר 65, 2009-08-05 10:30

דוד אזולאי: רבותיי, אני פותח את ישיבת ועדת הפנים והגנת הסביבה.

דוד אזולאי: על סדר היום חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006) (תיקון מס' –)- -

תומר רוזנר: יתפרסם בהמשך.

דוד אזולאי: טוב, חשבתי ששכחתם.

דוד אזולאי: התשס"ט-2009.

דוד אזולאי: מי מציג את החוק הזה?

דוד אזולאי: משרד הפנים?

כרמית יוליס: אני ממשרד המשפטים.

כרמית יוליס: כדי להסביר את התיקון הזה אני אפתח בכמה מילים שנוגעות לתיקון מס' 84 לחוק התכנון והבנייה.

כרמית יוליס: תיקון מס' 84 לחוק התכנון והבנייה מסדיר את מעמדו של השמאי המכריע.

כרמית יוליס: למעשה, הפרוצדורה שהתיקון הזה קובע הוא שבעניינים שנוגעים לתביעה לפיצויים, לפי סעיף 197 לחוק או בעניינים שנוגעים להיטלי ההשבחה, לפי התוספת השלישית לחוק, כיום יש שתי אפשרויות לערער על גובה השומה או על סכום התביעה.

כרמית יוליס: האפשרות הראשונה היא לפנות בבקשה למינוי שמאי מכריע.

כרמית יוליס: יש רשימה של שמאים אחראים שמונו בידי שר המשפטים, ואפשר לבקש למנות שמאי מכריע בעניין, או שאפשר לפנות לוועדת ערר.

כרמית יוליס: ועדת הערר שהתיקון מדבר עליה היא ועדת ערר לפיצויים ולהיטלי השבחה.

כרמית יוליס: זה תיקון מס' 84 לחוק, והוא נכנס לתוקף ביום 1 במאי 2009.

כרמית יוליס: ועדות ערר לפיצויים ולהיטלי השבחה הוסמכו בחוק ההסדרים של שנת 2006.

כרמית יוליס: שם הם הוקמו ושם גם נקבעו הסמכויות שלהם.

כרמית יוליס: ככל שהתחלנו להתקדם עם תיקון 84 גילינו שצריך לתקן את חוק ההסדרים לשנת 2006 כיוון שבעניין היטלי ההשבחה הסמכות של ועדות הערר האלה לא נכנסה לתוקף.

כרמית יוליס: חוק ההסדרים הזה שאני מדברת עליו מ-2006 מתנה את הכניסה לתוקף של סעיפי ההסמכה של ועדות הערר בכניסה לתוקף של סעיף אחר בתיקון חוק בתי המשפט לעניינים מנהליים (תיקון מס' 15).

כרמית יוליס: זה נשמע מאוד מסובך, אבל השורה התחתונה היא- -

תומר רוזנר: עקב טעות טכנית.

כרמית יוליס: - - שאלמלא התיקון הזה לוועדות הערר אין היום סמכות לדון בערעורים שמוגשים אליהם בעניין היטלי השבחה.

כרמית יוליס: מכיוון שהן מתעסקות מדי יום בערעורים כאלה התיקון הזה נצרך.

כרמית יוליס: מעבר לזה שאנחנו משנים את הכניסה לתוקף של החוק כך שהסמכות שלהם תיכנס לתוקף ביום שנכנס לתוקף תיקון מס' 84, יש פה גם סעיף תשריר שאומר שאם הוגשו אליהם תיקים בפרק הזמן הזה נראה אותם כאילו הוגשו כדין, ואם יתקיימו בפניהם דיונים, נראה את הדיונים כאילו התקיימו כדין.

דוד אזולאי: אני מודה שזה נשמע מסובך.

תומר רוזנר: אני אנסה לפשט את הדברים.

תומר רוזנר: בתיקון מס' 84 לחוק התכנון והבנייה נקבעו ההסדרים המהותיים לגבי עררים לפני ועדת הערר לגבי פיצויים והיטל השבחה.

תומר רוזנר: להסדר הזה קדם הסדר שניסה ליצור הסדר אחר שהוקפא במסגרת חוק ההסדרים והותנה בכניסה לתוקף של ההסדר האחר.

תומר רוזנר: עכשיו כשקבעו את ההסדר המהותי החדש שכחו בטעות לתקן את חוק ההסדרים כך שתהיה לוועדת הערר סמכות לטפל בעררים האלה.

תומר רוזנר: מדובר בטעות שאפשר להגדיר אותה כטעות טכנית, טעות של שכחה, ומה שנדרש מהוועדה כרגע הוא לתקן אותה.

תומר רוזנר: לא מדובר בשינוי מהותי בהסדר.

דוד אזולאי: מתי הוגשה הבקשה לתיקון הזה?

תומר רוזנר: היא הוגשה במסגרת חוק ההתייעלות.

דוד אזולאי: עכשיו?

תומר רוזנר: כן.

דוד אזולאי: למה אני שואל?

דוד אזולאי: כי אנחנו פנינו בכתב לשר הפנים ב-1 ביוני 2009 וביקשנו ממנו בהקשר לכך להתחיל את התקנות מ-1 בינואר 2010, והמכתב הזה, לצערי הרב, נותר ללא מענה.

אפרת דון יחיא: איזה תקנות?

דוד אזולאי: "לדחות את תחילת החוק על תביעות ששוויין עד 50 אלף כך שלגביהן החוק ייכנס לתוקף רק ביום ט"ו בטבת תש"ע – 1 בינואר 2010".

דוד אזולאי: אנחנו פנינו בכתב בעניין הזה, ולא קיבלנו תשובה.

כרמית יוליס: תיקון מס' 84 לחוק, יש בו סעיף שאומר שכשמדובר על תביעות לפיצויים, לפי סעיף 97 או שומות שהסכום שקבוע בהן הוא עד 50 אלף שקל, השר מוסמך לדחות את תחילת התיקון בנוגע- - -

דוד אזולאי: זה מה שביקשנו.

כרמית יוליס: הצד הזה באמת התעכב, אבל הוא נחתם, וב-30 ביוני הוא פורסם ברשומות.

דוד אזולאי: תודה רבה.

תומר רוזנר: אז הבקשה נענתה בעצם.

דוד אזולאי: יפה, אז לפחות תודיעו לנו.

יפה שפירא: ביוני זה אושר?

כרמית יוליס: ב-30 ביוני זה פורסם ברשומות- -

יפה שפירא: כי ב-9 ביולי לא ידעו במשרד הפנים על מה אנחנו מדברים.

אפרת דון יחיא: אנחנו כל כך יעילים שאנחנו - -

דוד אזולאי: שגם את זה אתם לא יודעים.

דוד אזולאי: הבנתי את הרמז, אבל מה נעשה?

דוד אזולאי: זה לא מכובד.

אפרת דון יחיא: - - - פנייה שלנו שלא מכירים.

דוד אזולאי: הפנייה שלנו הייתה אליכם ללשכת השר, ואני מניח שהשר לא עונה, אלא מעביר את זה לצוות המקצועי.

אפרת דון-יחיא: השאלה מי ענה.

אפרת דון-יחיא: בלשכה המשפטית מן הסתם היו מכירים.

דוד אזולאי: כדאי שהנושא הזה ייבדק.

דוד אזולאי: זה לא מכובד שאנחנו נקבל פה תשובה אקראית שהעניין כבר סודר.

דוד אזולאי: לפחות להודיע לנו שהעניין כבר סודר, כי אנחנו פנינו אליכם על סמך פנייה אלינו, זה לא שקמנו בבוקר והחלטנו.

אפרת דון-יחיא: אנחנו גם מבינים כולנו שמישהו טיפל בפנייה הראשונה.

דוד אזולאי: את צודקת.

דוד אזולאי: תודה.

דוד אזולאי: השלטון המקומי, אתם רוצים להעיר משהו?

אהוד ענבר: אנחנו תומכים.

תומר רוזנר: אני רק אבהיר שהנוסח שמוקרא כרגע הוא נוסח שאנחנו הצענו, והוא מתואם עם משרד הפנים ועם משרד המשפטים, ועל דעתם.

גלעד קרן: הקראה: חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006) (תיקון מס' ), התשס"ט-2009 תיקון מס' 37 1.

גלעד קרן: בחוק הסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006) (להלן – החוק העיקרי), בסעיף 37 – בפסקה (ב)(4), הסיפא החל במילים "סעיף 198 האמור" – תימחק; בסעיף קטן (ג) במקום הסיפא החל במילים "של סעיף 4(28)" יבוא "של חוק התכנון והבנייה (תיקון מס' 84 והוראת שעה), התשס"ח-2008"; תשריר 2.

גלעד קרן: ערר שהוגש על החלטה לפי פרק ח'1 לחוק התכנון והבנייה, התשכ"ה-1965, או דיוני ועדת ערר לפיצויים והיטל השבחה כאמור בסעיף 12ז(1) לחוק האמור, שהוגשו או התקיימו, לפי העניין, לאחר כניסתו לתוקף של חוק התכנון והבנייה (תיקון מס' 84 והוראת שעה), התשס"ח-2008 ועד כניסתו לתוקף של חוק זה, רואים אותם כאילו הוגשו או התקיימו כדין.

דוד אזולאי: יש הערות?

אשר שוחט: אין הערות להתאחדות הקבלנים.

דוד אזולאי: תודה רבה.

דוד אזולאי: אנחנו מעמידים את זה להצבעה: מי בעד אישור התקנות לחוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2006) (תיקון מס' ), התשס"ט-2009.

דוד אזולאי: פה יש מספר?

תומר רוזנר: לא, המספר יהיה בנוסח החוק ברגע האחרון.

דוד אזולאי: מי בעד התיקון כפי שהוקרא?

דוד אזולאי: מי נגד?

דוד אזולאי: אין מתנגדים, אין נמנעים.

דוד אזולאי: לפיכך החוק עבר פה-אחד.

תומר רוזנר: רק כדי להפנות את תשומת הלב של נציגי הממשלה: מכיוון שמדובר בחוק שיש בו הוראת תשריר שצריך שהיא תהיה כמה שיותר קצרה בזמן, יש לגרום לכך שבהזדמנות הראשונה שיבקשו כינוס מליאה יבקשו במזכירות הממשלה גם את העניין הזה שיעלה לסדר היום.

דוד אזולאי: תודה רבה.

דוד אזולאי: את יכולה לשלוח לנו את הפרסום בעקבות המכתב הזה?

אפרת דון יחיא: אני אשמח לקבל גם את כל התכתובות כדי לברר.

דוד אזולאי: אני אתן לך את התכתובת הזאת.

דוד אזולאי: תודה, הישיבה נעולה.